**Bell P-39 Airacobra** bolo americké stíhacie lietadlo, používané najmä počas druhej svetovej vojny. Išlo o veľmi rozporuplný typ – v USAF a Spojenom kráľovstve si získala v dôsledku zlých výkonov vo výškach zlú povesť, sovietski letci ju hodnotili naopak výborne. Išlo o zaujímavú konštrukciu. Motor stroja bol umiestnený za kabínou v ťažisku a prispieval k dobrej obratnosti. V prednej časti bola sústredená všetka výzbroj. Predný podvozok bol taktiež v tejto kategórii novinkou. Dobré výkony stroja vo výškach pod 5 000 m zaujali sovietskych armádnych expertov, ktorí vyberali lietadlá pre Červenú armádu. Stroje boli u sovietskych letcov veľmi populárne a dosiahlo na nich veľké úspechy viacero leteckých es.

Vznik a vývoj
-------------

Prvý prototyp stroja vzlietol 6. apríla 1938. O rok neskôr objednalo veliteľstvo Army Air Corps overovaciu sériu 12 kusov. Neozbrojený prototyp, nezaťažený pancierovaním, bol dostatočne rýchly a mal dobrú stúpavosť. Firma Bell sa rozhodla jeho úspechy využiť a spustila prehnanú reklamnú kampaň. Armáda stroje objednala, ale trvala na použití motorov bez turbokompresoru. Než sa továreň prepracovala k podobe skutočného sériového stroja, narástla hmotnosť a znížili sa výkony. Po malej sérii P-39C nasledovala verzia D, ktorá bola vyzbrojená štyrmi guľometmi kalibru 7,62 mm, dvoma 12,7 mm veľkorážnymi guľometmi a jedným kanónom kalibru 37 mm strieľajúcim dutým hriadeľom vrtule. Výkony tohoto lietadla boli nad 5 000 m slabé. I keď v neskoršom období došlo k rôznym obmenám a modifikáciam, stroj nedosahoval také výkony, aké od neho boli očakávané. Výroba Airacobier skončila v septembri 1944. Celkom bolo postavených 9 584 kusov všetkých verzií.

Bojové nasadenie
----------------

Záujem o nákup Airacobier prejavilo Francúzsko aj Spojené kráľovstvo, ktoré ich odobralo pod názvom Airacobra Mk. I. Táto verzia bola takmer identická s verziou P-39D, len s tým rozdielom, že v hriadeli vrtule bol zabudovaný kanón kalibru 20 mm, ostatná výzbroj pozostávala zo šiestich guľometov kalibru 7,7 mm. Bol použitý aj iný motor Allison V-1710-E4 s výkonom 1 150 k. Briti však s týmito strojmi neboli vôbec spokojní, aj keď sa pochvalne vyjadrovali o ich manévrovacích schopnostiach. Jedným z neduhov, ktoré ich okrem malých výkonov vo výškach odradzovali bola tendencia strojov prepadať na chrbát pri vertikálnych manévroch. Preto boli ešte v roku 1941 po krátkej skúšobnej službe stiahnuté z bojových akcií a všetkých 212 zakúpených kusov bolo dodaných do ZSSR. USAF používalo Airacobry najmä v Tichomorí, na Aljaške, v Taliansku a na Islande, ďalšie stroje zakúpilo austrálske a portugalské letectvo. Lietadlá tiež používalo letectvo Slobodných Francúzov a neskôr aj spojenecké talianske letectvo.

Zachovaný P-39Q Airacobra sovietskeho letectva
Najväčšiu popularitu medzi lietajúcim personálom si Airacobry získali v Sovietskom zväze. Tu s nimi dosahovali sovietski letci pozoruhodných bojových úspechov. Tie spočívali jednak v tom, že boje na východnom fronte sa viedli hlavne v nižších letových hladinách, pre ktoré boli Airacobry najvhodnejšie. Ďalšiu úlohu zohralo i to, že sovietski letci uprednostňovali dobre manévrovateľné lietadlá. Iste nie bezvýznamné bolo i to, že Airacobrami boli vyzbrojené najmä gardové jednotky, ktoré disponovali najlepšími letcami. Spomedzi leteckých es lietajúcich na Airacobrách sa stal najznámejší 2. najúspešnejší spojenecký stíhač Alexandr Pokryškin, či Lavrinenkov, Klubov a mnoho ďalších. ZSSR nakoniec na základe zmluvy Lend-lease odobral celkovo 4 578 kusov Airacobier.

Technické údaje
---------------

### P-39L Airacobra

P-39L-1-BE Airacobra na Aljaške počas dodávky do Sovietskeho zväzu v rámci Zákona o pôžičke a prenájme
* **Posádka:** 1
* **Dĺžka:** 9,19 m
* **Rozpätie:** 10,36 m
* **Výška:** 3,63 m
* **Plocha krídel:** 19,79 m²
* **Hmotnosť (prázdny):** 2 540 kg
* **Hmotnosť (vzletová):** 3 530 kg
* **Pohon:** 1x radový dvanásťvalec Allison V-1710-63 s výkonom 988 kW

* **Maximálna rýchlosť:** 587 km/h
* **Dostup:** 10 650 m
* **Dolet:** 2 360 km (s prídavnou nádržou s kapacitou 283 l pri rýchlosti 256 km/h)

#### Výzbroj

* 1x kanón Oldsmobile M4 kalibru 37 mm v dutom hriadeli vrtule
* 2x guľomet M2 Browning kalibru 12,7 mm v trupe
* 4x guľomet M2 Browning kalibru 7,62 mm v krídlach

### P-39N Airacobra

P-39N Airacobra 353. stíhacej letky 354. stíhacej skupiny Armádnych vzdušných síl USA, 1944
* **Posádka:** 1
* **Dĺžka:** 9,19 m
* **Rozpätie:** 10,36 m
* **Výška:** 3,70 m
* **Plocha krídel:** 19,79 m²
* **Hmotnosť (prázdny):** 2 902 kg
* **Hmotnosť (vzletová):** 3 990 kg
* **Pohon:** 1x radový dvanásťvalec Allison V-1710-85 s výkonom 895 kW

* **Maximálna rýchlosť:** 605 km/h
* **Dostup:** 11 664 m
* **Dolet:** 483 km

#### Výzbroj

* 1x kanón Oldsmobile M4 kalibru 37 mm v dutom hriadeli vrtule
* 2x guľomet M2 Browning kalibru 12,7 mm v trupe
* 4x guľomet M2 Browning kalibru 7,62 mm v krídlach
* 230 kg bômb

### P-39Q Airacobra

P-39Q Airacobra v Národnom múzeu Vzdušných síl USA
P-39Q-1-BE Airacobra 46. stíhacej letky 15. stíhacej skupiny amerických armádnych vzdušných síl vzlieta z ostrova Makin, Gilbertove ostrovy, 13. december 1943
* **Posádka:** 1
* **Dĺžka:** 9,19 m
* **Rozpätie:** 10,36 m
* **Výška:** 3,70 m
* **Plocha krídel:** 19,79 m²
* **Hmotnosť (prázdny):** 2 425 kg
* **Hmotnosť (vzletová):** 3 787 kg
* **Pohon:** 1x radový dvanásťvalec Allison V-1710-85 s výkonom 895 kW

* **Maximálna rýchlosť:** 605 km/h
* **Dostup:** 10 668 m
* **Dolet:** 1 046 km

#### Výzbroj

* 1x kanón Oldsmobile M4 kalibru 37 mm v dutom hriadeli vrtule
* 2x guľomet M2 Browning kalibru 12,7 mm v trupe
* 4x guľomet M2 Browning kalibru 7,62 mm v krídlach
* 230 kg bômb

Literatúra
----------

* Zbyněk Válka, Stíhací letadla 1939-45/ USA-Japonsko ISBN 80-7198-091-9

Iné projekty
------------

Commons
* Spolupracuj na Commons Commons ponúka multimediálne súbory na tému **Bell P-39 Airacobra**

Externé odkazy
--------------

* Ďalšie informácie o Airacobre

Zdroj
-----

*Tento článok je čiastočný alebo úplný preklad článku Bell P-39 Airacobra na českej Wikipédii.*


|  |  |
| --- | --- |
| Portal | Portál letectvo |

| * z
* d
* u
 Americké vojenské lietadlá počas druhej svetovej vojny |
| --- |
| Stíhacie lietadlá | 
* FR
* F2A
* F4F
* F4U
* F6F
* F7F
* F8F
* P-26
* P-35
* P-36
* P-38
* P-39
* P-40
* P-47
* P-51
* P-61
* P-63
* P-80

 |
| Bombardovacie a torpédové lietadlá | 
* A-20
* A-26
* B-17
* B-18
* B-24
* B-25
* B-26
* B-29
* B-32
* B-34
* B-37
* TBD
* TBF
* SBC
* SB2A
* SB2C
* SB2U
* SBD

 |
| Prieskumné a spojovacie lietadlá | 
* L-3
* L-4
* PBY
* OS2U
* SOC

 |
| Cvičné lietadlá | 
* PT-17
* T-6

 |
| Dopravné lietadlá a klzáky | 
* C-46
* C-47
* C-54

 |
| Helikoptéry | 
* R-4

 |
| Experimentálne lietadlá a prototypy | 
* FL
* F8B
* TB2D
* XF5F
* XFD-1
* XF5U
* XP-46
* XP-49
* XP-50
* XP-52
* XP-54
* XP-55
* XP-56
* XP-57
* XP-58
* P-59
* XP-62
* XP-67
* XP-68
* XP-71
* P-75
* XP-76
* XP-77
* XP-79
* XP-81
* P-82
* XP-83
* AM
* XB-19
* XB-27
* XB-28
* XB-30
* XB-31
* XB-33
* YB-35
* XB-38
* XB-39
* YB-40
* XB-41
* XB-42
* XB-43
* XB-46
* XB-48
* XPB2M
* TB2F
* TBY

 |